苧瀆夜泊
作者：釋永頤
朝代：宋

paragraphs: 吳城水冷秋風高，迎霜楓葉飄城壕。
吳儂射利如射虜，高帆大艑橫江濤。
黄昏不顧風水惡，篙兒怒擊何輕豪。
苧瀆人家慣迎接，憧憧來往無停艘。
水上懸燈招夜泊，沙頭認客相呼號。
人生富貴多不足，亦有稗販當勤勞。
萬斛高裝謀重利，斗升未給浮輕舠。
吾生最愛魯仲連，封侯不受海上逃。
輕世肆志甘貧賤，誰能富貴詘辱遭。
夜歌新詩喜達旦，起看征雁飛雲臯。